สรรพสามิตเร่งถกค่ายรถยนต์รีดภาษีโปะงบ’58
สรรพสามิตเตรียมถกด่วนค่ายรถยนต์ ประเมินเก็บภาษีทั้งปี หลังเดือนแรกเก็บได้ต่ำเป้า 2,000 ล้าน
7 พ.ย. 2557

สรรพสามิตเตรียมถกด่วนค่ายรถยนต์ ประเมินเก็บภาษีทั้งปี หลังเดือนแรกเก็บได้ต่ำเป้า 2,000 ล้าน
นายสมชาย พูลสวัสดิ์ อธิบดีกรมสรรพสามิต เปิดเผยว่า การเก็บภาษีของกรมสรรพสามิตเดือน ต.ค. 2557 ซึ่งเป็นเดือนแรกของปีงบประมาณ 2558 ยังเก็บภาษีได้ต่ำกว่าเป้าหมายที่วางไว้ราว 500 ล้านบาท หรือเก็บได้ 3.39 หมื่นล้านบาท โดยมีปัจจัยลบสำคัญมาจากกลุ่มภาษียานยนต์ ที่เก็บได้ต่ำกว่าเป้าหมายถึงราว 2,000 ล้านบาท ซึ่งทำให้ฉุดการเก็บภาษีของกรมในภาพรวมลงไปด้วย
สำหรับการเก็บภาษีรถยนต์ที่ต่ำกว่าเป้าในครั้งนี้ ทางกรมสรรพสามิตจะเรียกค่ายรถยนต์ต่างๆ เข้ามาหารือในเร็วๆ นี้ ถึงแนวโน้มการขายรถยนต์ในอนาคตว่าจะขยายตัวได้มากน้อยเพียงใด เพื่อนำมาประเมินการเก็บภาษีทั้งปีของกรมอีกครั้ง 
อย่างไรก็ตาม กรมสรรพสามิตคาดว่า การเก็บภาษีรถยนต์ของปีงบประมาณ 2558 จะกลับมาได้ตามเป้าในที่สุด เพราะโดยปกติแล้ว จะมีการซื้อรถยนต์กันมากในช่วงปลายปีของทุกๆ ปี ต่อเนื่องไปจนถึงปีใหม่ เนื่องจากค่ายรถยนต์ต่างๆ จะมีการส่งเสริมการขายกันจำนวนมาก รวมถึงมีการออกรถรุ่นใหม่ๆ และมีการจัดงานขายรถยนต์เป็นประจำทุกปี เช่น งานมอเตอร์ เอ็กซ์โป ในวันที่ 29 พ.ย.-10 ธ.ค.นี้
“การเก็บภาษีที่ต่ำกว่าเป้า 500 ล้านบาท ถือว่าไม่มาก และเชื่อว่าทั้งปีจะเก็บได้ตามเป้า 4.21 แสนล้านบาท ซึ่งการเก็บภาษีรถยนต์เดือนแรกน่าจะมาจากผู้ใช้รถนิยมใช้รถอีโคคาร์ที่มีอัตราภาษีต่ำ ทำให้การซื้อรถขนาดใหญ่ รถหรู และซูเปอร์คาร์ก็น้อยลงตามไปด้วย” นายสมชาย กล่าว
นายสมชาย กล่าวด้วยว่า กรมสรรพสามิตได้เสนอการแก้ไขกฎหมายให้กระทรวงการคลังพิจารณาแล้ว โดยจะเปลี่ยนการเก็บภาษีสรรพสามิตจากราคาหน้าโรงงานเป็นราคาขายปลีก ซึ่งจากการหารือกับผู้ประกอบการส่วนใหญ่เห็นด้วย 
อย่างไรก็ดี ผู้ประกอบการบางรายยังแสดงความกังวลในบางเรื่อง เช่น ผู้ผลิตรถยนต์ต่างประเทศที่ผลิตในเขตปลอดอากร (ฟรีโซน) เมื่อนำรถมาขายในประเทศจะใช้ราคาสำแดงนำเข้าเป็นฐานเสียภาษีสรรพสามิต ซึ่งจะเสียภาษีต่ำกว่าการใช้ราคาขายปลีก ทำให้ค่ายรถขอให้พิจารณาแก้กฎหมายครั้งนี้ให้รอบคอบ